ให้บล.ซื้อขายเงิน
ธปท.เปิดช่องแข่งกับธนาคารวงในคาดลุยไฟได้ในปลายปีนี้
19 ส.ค. 2554

ธปท.เปิดช่องแข่งกับธนาคารวงในคาดลุยไฟได้ในปลายปีนี้
ธปท.เปิดประตูให้โบรกเกอร์ทำธุรกรรมซื้อขายเงินได้ หวังเพิ่มเครื่องมือพัฒนาศักยภาพการแข่งขันให้ธุรกิจไทย
นายประสาร ไตรรัตน์วรกุลผู้ว่าการธนาคารแห่งประเทศไทย (ธปท.) กล่าวในงานสัมมนาของสภาธุรกิจตลาดทุนว่า ในภาวะที่เงินทุนเคลื่อนย้ายมีความผันผวน ธปท.ได้เตรียมแผนดูแลเงินทุนเคลื่อนย้ายให้เป็นระบบและมีหลักเกณฑ์มากขึ้น โดยกำลังร่างกรอบทั้งหมด หลังทำแผนเสร็จ น่าจะเปิดให้บริษัทหลักทรัพย์ (บล.) สามารถทำธุรกรรมเกี่ยวกับอัตราแลกเปลี่ยนเงินตราระหว่างประเทศได้เช่นเดียวกับธนาคารพาณิชย์




“ปัจจุบันเราจำกัดวงธุรกรรมอัตราแลกเปลี่ยนอยู่กับธนาคารพาณิชย์ ขณะที่ บล.บางส่วนเองเขาก็อยากจะทำบ้าง เพราะเขามีนักลงทุนในต่างประเทศอยู่แล้ว” นายประสาร กล่าว
นายประสาร กล่าวว่า ปัจจุบันตลาดการเงินเชื่อมโยงตลาดทุนต่างประเทศมากขึ้น ตลาดการเงินก็ต้องการรูปแบบในการแข่งขันได้กว้างขึ้น ขณะนี้ตลาดทุนอยากจะทำด้วย เช่น การซื้อขาย สินค้าก็อยากจะทำการซื้อขายอัตราแลกเปลี่ยนล่วงหน้า ธุรกรรมการซื้อขายระหว่างเงินบาทกับเงินเหรียญสหรัฐ เพราะอาจจะช่วยให้ได้ราคาที่ดีขึ้นบ้าง แม้ส่วนต่างอัตราแลกเปลี่ยนจะไม่สูงนักก็ตาม เพียงแต่ต้องมีกฎเกณฑ์มาคุมความเสี่ยงก่อน 
“นี่น่าจะเป็นก้าวแรกที่เปิดให้ลองทำดู บล.ที่ฐานะเข้าเกณฑ์ก็สามารถทำได้ และจะเริ่มที่ตลาดฟิวเจอร์ที่น่าจะทำได้ก่อน” นายประสาร กล่าว 
ผู้ว่าการ ธปท. กล่าวว่า การพัฒนาตลาดการเงินและตลาดทุนในภาวะเงินทุนเคลื่อนย้ายเสรี มีทั้งผลดีและผลเสีย ข้อดี คือช่วยให้ภาคธุรกิจระดมทุนได้ง่ายขึ้น ค่าเงินมีความยืดหยุ่นมากขึ้น ข้อเสีย คือต้องเผชิญกับความท้าทายกับการเคลื่อนย้ายเงินทุนระหว่างประเทศ
แหล่งข่าวจาก ธปท. เปิดเผยว่า การเปิดให้ บล.ทำเรื่องธุรกรรมค้าเงินล่วงหน้านั้น น่าจะเริ่มได้ประมาณไตรมาส 3 ปีนี้ โดยจะเปิดให้ทำได้คล้ายๆ กับธนาคาร
นายปรีชา เตชรุ่งชัยกุล ผู้จัดการฝ่ายเทรดดิงเฮดไฟแนนเชียลมาร์เก็ต ธนาคารไทยพาณิชย์ กล่าวว่า การเปิดให้ บล.เข้ามาทำธุรกรรมเกี่ยวกับอัตราแลกเปลี่ยนได้จะไม่กระทบต่อธนาคาร เพราะ บล.จะไม่สามารถทำหน้าที่เป็นผู้ดูแลสภาพคล่อง (Market Maker) จากข้อจำกัดเรื่องเงินทุน ซึ่งทำให้ไม่สามารถให้บริการธุรกรรมที่มีขนาดใหญ่กับธนาคารต่างประเทศได้ 
นายปรีชา กล่าวว่า ในช่วงไตรมาสแรกที่ผ่านมารายได้จากปริมาณธุรกรรมซื้อขายอัตราแลกเปลี่ยนของธนาคารเติบโตขึ้นมาแล้วหลายพันล้านบาท